**Εγγραφές μαθητών στα Δημοτικά Σχολεία για το σχολικό έτος 2019-2020**

Αγαπητοί γονείς και κηδεμόνες,

 Σας ενημερώνουμε ότι οι εγγραφές των μαθητών στην Α΄ Τάξη του Δημοτικού Σχολείου για το Σχολικό Έτος 2019 - 2020 θα πραγματοποιηθούν από **6 - 20 Μαΐου 2019**. Στην συγκεκριμένη προθεσμία οι γονείς/κηδεμόνες των μαθητών υποβάλλουν σχετική αίτηση-υπεύθυνη δήλωση εγγραφής στο δημοτικό σχολείο που ανήκουν σύμφωνα με τα όρια της σχολικής περιφέρειας.

 Τη σχολική χρονιά 2019-2020 στην Α΄ Τάξη του Δημοτικού Σχολείου θα φοιτήσουν οι μαθητές που γεννήθηκαν από **1-1-2013 έως και 31-12-2013**.

**Δικαιολογητικά εγγραφών:**

1. Πιστοποιητικό γέννησης Δήμου ή Κοινότητας. Διευκρινίζεται ότι για την εγγραφή των μαθητών στα Δημοτικά Σχολεία της χώρας δεν απαιτείται η προσκόμιση του Πιστοποιητικού Γέννησης από τους γονείς, αλλά αναζητείται από τις σχολικές μονάδες μέσω του Πληροφορικού Συστήματος myschool του ΥΠΠΕΘ.
2. Πιστοποιητικό Φοίτησης Νηπιαγωγείου για την εγγραφή στο Δημοτικό. Εκδίδεται από το νηπιαγωγείο με τη λήξη των μαθημάτων. Οι γονείς για την εγγραφή προσκομίζουν τη **Βεβαίωση Φοίτησης** που εκδίδει το Νηπιαγωγείο.
3. Αποδεικτικό στοιχείο από το οποίο να προκύπτει η διεύθυνση κατοικίας του μαθητή.
4. Το Ατομικό Δελτίο Υγείας Μαθητή (Α.Δ.Υ.Μ) συμπληρωμένο. Το Α.Δ.Υ.Μ παραλαμβάνεται από τους γονείς κατά την περίοδο των εγγραφών και επιστρέφεται στο σχολείο συμπληρωμένο.
5. Επίδειξη του Βιβλιαρίου Υγείας του Παιδιού (Β.Υ.Π.), ή προσκόμιση άλλου στοιχείου, στο οποίο αποδεικνύεται ότι έγιναν τα προβλεπόμενα εμβόλια.

**ΠΑΡΑΤΗΡΗΣΕΙΣ**

1. Αν ο αριθμός των αιτήσεων για εγγραφή στην Α΄ τάξη υπερβαίνει τους 22 μαθητές ανά τμήμα εφαρμόζονται όσα προβλέπονται στην παρ. 4δ του άρθρου7 του ΠΔ 79/2017, όπως τροποποιήθηκε από το άρθρο 74 του ν. 4589/2019 (ΦΕΚ 13Α).
2. Για τους αλλοδαπούς μαθητές οι γονείς πρέπει να προσκομίσουν **ληξιαρχική πράξη γέννησης** ή ομοειδές πιστοποιητικό επίσημα μεταφρασμένο.
3. Οι γονείς που επιθυμούν να εγγράψουν  τους μαθητές στο **Ολοήμερο Πρόγραμμα** και στην **Πρωινή Προαιρετική Ζώνη** θα πρέπει να συμπληρώσουν σχετική αίτηση και να προσκομίσουν τα παρακάτω δικαιολογητικά:

**Βεβαίωση εργασίας** και των δυο γονέων (αν εργάζονται).

**Κάρτα ανεργίας** για όποιον είναι άνεργος

**Πρόσφατη βεβαίωση του ασφαλιστικού φορέα** ή το πιο **πρόσφατο ειδοποιητήριο πληρωμής** για αυτοαπασχολούμενους ή ελεύθερους επαγγελματίες

Σχετικά αποδεικτικά έγγραφα για γονείς που ανήκουν σε Κοινωνικά ευπαθείς ομάδες (χρόνια νοσήματα, πολύτεκνοι, μονογονεϊκές οικογένειες κλπ).